BDMS บวกเกือบ 3% หลังกำไรไตรมาส 3/61 โตกว่าคาด โบรกฯเล็งปรับประมาณการกำไรปี 61-62
BDMS บวกเกือบ 3% หลังกำไรไตรมาส 3/61 โตกว่าคาด โบรกฯเล็งปรับประมาณการกำไรปี 61-62 ล่าสุด ณ เวลา 10.15 น. อยู่ที่ 25.25 บาท บวก 0.65 บาท หรือ 2.64% สูงสุดที่ 25.25 บาท ต่ำสุดที่ 24.90 บาท ด้วยมูลค่าซื้อขาย 311.25 ล้านบาท
15 พ.ย. 2561

ผู้สื่อข่าวรายงานว่า ราคาหุ้น บริษัท กรุงเทพดุสิตเวชการ จำกัด(มหาชน) หรือ BDMS ล่าสุด ณ เวลา 10.15 น. อยู่ที่ 25.25 บาท บวก 0.65 บาท หรือ 2.64% สูงสุดที่ 25.25 บาท ต่ำสุดที่ 24.90 บาท ด้วยมูลค่าซื้อขาย 311.25 ล้านบาท

สำหรับปัจจัยที่ส่งผลให้ราคาหุ้น BDMS ปรับตัวขึ้น หลังบริษัทรายงานผลการดำเนินงานประจำไตรมาส 3/61 มีกำไรเพิ่มขึ้น 19%
โดย บล.เคทีบี (ประเทศไทย) ระบุในบทวิเคราะห์ แนะนำ “ถือ” BDMS ราคาเป้าหมาย 28 บาท/หุ้น (อิง WACC ที่ 7.5% และ Terminal growth ที่ 3%) โดยอยู่ระหว่างการปรับประมาณการกำไรสุทธิปี 2561-2562 ใหม่ ซึ่งจะอัพเดทข้อมูลอีกครั้งหลังงานประชุมนักวิเคราะห์ในวันจันทร์นี้
ทั้งนี้  BDMS รายงานกำไรสุทธิในไตรมาส 3/61 ที่ 2,879 ล้านบาท (โต 19% เทียบจากปีก่อน และโต 41% เทียบจากไตรมาสก่อน) ออกมาสูงกว่าที่ตลาดและ บล.เคทีบี (ประเทศไทย) คาด 9% และ 6% ตามลำดับ
โดยเติบโตขึ้นจาก 1) รายได้ที่เพิ่มขึ้น เนื่องจากการยกระดับโรงพยาบาลในเครือ 10 แห่งเป็น Centers of Excellent และ 2) ดอกเบี้ยจ่ายลดลง เนื่องจากภาระหนี้หุ้นกู้แปลงสภาพลดลงจากการใช้สิทธิแปลงสภาพ ทั้งนี้กำไรสุทธิงวด 9M18 คิดเป็น 79% ของประมาณการทั้งปีของเรา ซึ่งยังคงกำไรสุทธิปี 2018 ที่ 9,951 ล้านบาท ลดลง 3% เทียบจากปีก่อน (กำไรปกติโต 24% เทียบจากปีก่อน) แต่มีแนวโน้มปรับขึ้นประมาณ 2 – 3%